
Bakgrunn: De økonomiske rammebetingelsene har som konsekvens at det blir færre som underviser, samtidig som inntektene er avhengig av at vi holder studiepoengsproduksjonen oppe. De siste årene har det vært en dreining av undervisningskapasiteten mot bachelor-emner, på bekostning av master-undervisning. Ikke minst skyldes dette at vi har påtatt oss mer serviceundervisning, noe vi for øvrig tjener gode penger på.
Mange av våre masteremner har relativt få studenter. Dette er en naturlig konsekvens av at vi ønsker å opprettholde et stort spekter av master-emner, innenfor en stor bredde av fagområder. Undervisning i master-emner med 2-3 studenter står åpenbart i fare for å bli prioritert vekk når tilfanget av faglærere skrumper inn. For å kompensere for dette mulige bortfallet av undervisning ønsker vi å gjøre mer ut av lesekurs-ordningen. Lesekurs er en god erstatning for ordinær undervisning, faglig så vel som pedagogisk. 
Vi har i mange år hatt mer sporadiske tilfeller av lesekurs. Dersom vi skal øke omfanget av denne type emner i betydelig grad, vil det være behov for fastere rammer rundt avvikling av tilbudet.

Forslag til retningslinjer for lesekurs:
1. Lesekurs kan enten være et ordinært emne med kode eller et spesialpensum, angitt ved et innhold og et navn.
2. Lesekurs som settes opp skal ha en faglig ansvarlig.
3. Faglig ansvarlig/faggruppe melder inn planer om gjennomføring av lesekurs i god tid før semesterstart. 
4. Eksamensformen i lesekurs er muntlig eksamen.
5. Normert veiledning fra fagansvarlig settes til maksimalt 1 time pr. uke. Veiledningen forventes ikke å være forberedt fra faglærers side.

